**УСТАВ
НА
НЧ ”ВАСИЛ ЛЕВСКИ 2003”,
ГР. ДИМИТРОВГРАД, ПРИЕТ НА ГОДИШНО
ОТЧЕТНО ИЗБОРНО СЪБРАНИЕ,
ПРОВЕДЕНО НА НА 28 ЯНУАРИ 2017 г.**

**ГЛАВА ПЪРВА
ОБЩИ ПОЛОЖЕНИЯ**

Чл. 1 Народно читалище ”ВАСИЛ ЛЕВСКИ 2003”, гр. Димитровград , наричано за краткост Читалището, е модерно самоуправляващо се българско културно-просветно сдружение.

Чл. 2 В дейностите на Читалището могат да участват всички физически лица без оглед на ограничения за възраст, пол, политически и религиозни възгледи, етническо самосъзнание и народност.

Чл. 3 Читалището е платформа, която среща и обединява креативни личности при развитието и реализирането на техните творчески идеи и мечти, като предоставя своите образователни и информационни ресурси, източници и материална база.

Чл. 4. Една от основните каузи на Читалището е работата със следващото поколение –българските ученици, студенти, работещи младежи, както и всички, които се интересуват от литература, изкуство и модерна гражданска култура. Ние искаме да доближим българската и световна литература, изкуство и култура до всеки човек в България.

Чл. 5. Читалището поддържа добри отношения на сътрудничество с държавните и общинските органи, с образователните институции, както и всички останали организации и граждани, които са мотивирани да работят за развитието на културата и изкуството в България.

**ГЛАВА ВТОРА
ЦЕЛИ, ДЕЙНОСТИ И ЗАДАЧИ**

Чл. 7 Основните цели на Читалището са:

1. Образователна - Насочени сме към езиково, технологично, гражданското образование и обучение. Създаването, разработването и прилагането на нови методи на ефективно обучение. Популяризирането на модерни образователни практики, които са доказано ефективни в световен мащаб. Водени сме от убеждението, че България има нужда от грамотни, знаещи и информирани граждани от всички поколения.
2. Културно-артистична – Искаме да бъдем платформа за създаване на модерно изкуство – театър, кино, танци, изобразително изкуство. Искаме да срещнем различните поколение творци и да запалим онези, които мечтаят да бъдат такива. Да улесним срещата между твореца и публиката и да мотивираме публиката да бъде творец.
3. Четене и литературно творчество – Основна част от читалищната ни дейност е развиването на традиционна и онлайн библиотеки.
4. Информационна – бързата и качествена информация е основна ценност на модерното общество. Вярваме, че модерното читалище трябва да съчетава традиционната културно-образователна дейност с предоставянето на обществото.

Чл. 8 За постигането на тези цели Читалището:

1. Организира курсове, семинари, конференции, лекции, практически модули.
2. Осъществява онлайн и традиционна издателска дейност. Насърчава младите и талантливи автори на художествена и научна литература.
3. Насърчава младите автори във всички области на изкуството.
4. Създава условия за осъществяването на представления, артистични събития, фестивали, кинопрожекции, изложби и друг вид артистична дейност.
5. Поддържа онлайн библиотечен каталог и офлайн библиотека, подпомага издаването и разпространяването на художествена и научна литература и публицистика.

Чл. 9 Читалището може да развива допълнителна стопанска дейност свързана с предмета на основната му дейност, в съответствие с действащото законодателство, като използва приходите от нея за постигане на определените в устава цели. Читалището не разпределя печалба.

**ГЛАВА ТРЕТА
УЧРЕДЯВАНЕ, ПРЕКРАТЯВАНЕ, ЧЛЕНСТВО**

Чл. 10

1. Читалището е основано през 2003 година.
2. То се регистрира в Хасковски Окръжен Съд, в съответствие с §2 от предходните и заключителни разпоредби и в МК в съответствие с чл.10 от Закона за народните читалища.
3. Всяка промяна на вписаните в съдебния регистър обстоятелства се заявява в съда в съответствие с чл.9, ал. 4 от ЗНЧ.

Чл. 11.

1. Читалището може да бъде прекратено по решение на Общото събрание.
2. Читалището може да бъде прекратено и по решение на окръжния съд съгласно чл.27 от ЗНЧ.

Чл. 12. Членство

1. Членовете на Читалището могат да бъдат индивидуални, колективни и почетни.
2. Читалището приема и асоциирани членове/симпатизанти, които могат да се ползват от дейността на читалището и да го подпомагат, но не са част от Общото събрание на Читалището.

Чл. 13. Индивидуално членство

1. Индивидуалните членове са български граждани. Те са действителни и спомагателни.
2. Действителни членове са дееспособни лица, които плащат редовно членски внос, трябва да са навършили 18 г. да участват в дейността на Читалището. Те имат право да избират и да бъдат избирани. Право на глас имат тези, които са плащали членския си внос за текущата година.
3. Спомагателни членове са лица до 18 години, които нямат право да избират и да бъдат избирани и имат съвещателен глас. Те плащат членския си внос в намален размер.
4. Кандидатът за действителен член на читалището подава заявление адресирано до читалищното настоятелство. Заявлението може да бъде подадено на хартиен носител по пощата или на електронния е-мейл адрес, посочен в сайта на читалището.
5. Кандидатът за спомагателен член подава заявление на хартиен носител по адреса на управление на Читалището или онлайн на електронния адрес, посочен на сайта на Читалището.
6. Настоятелството на Читалището одобрява с обикновено мнозинство кандидатурата за членство по ал.4 и ал.45
7. Начинът за определяне и събиране на членския внос се урежда от вътрешен акт на Общото събрание на Читалището по предложение на Настоятелството.

Чл. 14. Колективно членство.

1. Колективни членове на читалището могат да бъдат:
	1. Юридически лица с нестопанска цел – сдружения и фондации.
	2. Търговски дружества и кооперации.
	3. Професионални организации, клубове по интереси, културно-образователни институции и др.
2. Колективните членове имат право на един глас.
3. Кандидатурата за колективно членство се подава от законовия представител или упълномощено лице по реда на чл. 13, ал. 4 и се разглежда от настоятелството по реда на чл. 13, ал.6, като препоръките за учредяване на колективно членство могат да бъдат направени и от индивидуални членове на Читалището.

Чл. 15. Почетно членство

1. Почетните членове на читалището могат да бъдат български и чуждестранни граждани с особени заслуги за дейността на Читалището.
2. Настоятелството на читалището взима решение за присъждане на почетно членство с обикновено мнозинство, но се мотивира за това в годишния си доклад пред Общото събрание.

Чл. 16. Асоциираните членове/симпатизанти на Читалището подават заявление по реда на чл. 13, ал. 5. Кандидатурата за членство се разглжда по реда на чл. 13, ал. 6.

Чл. 17. Регистър на членовете

1. Читалището води регистър на читалищните членове, в който се описват данните на членовете, вида на членството, размера на членския внос и данни относно редовното заплащане на членския внос.
2. Регистърът по ал.1 се води в съответствие с изискванията на Закона за защита на личните данни.

Чл. 18. Членството в Читалището се прекратява:

1. С писмено заявление на читалищния член.
2. По решение на Общото събрание при сериозни или повтарящи се нарушения на устава на Читалището, за уронване доброто име/престижа на Читалището, злоупотреба или увреждане на имуществото на Читалището., съобразно чл. 14, ал.1, т.4 от ЗНЧ.

Чл. 19. Действителните и колективните членове на Читалището имат право:

* 1. На глас в Общото събрание на Читалището.
	2. Да избират ръководни органи и да бъдат избирани в тях, ако най-малко 1 година непосредствено преди избора са били членове на читалището.
	3. Да дават предложения за дейността на читалището и да ги реализират след одобрение от Настоятелството.
	4. Да ползват с предимство неговата база и услугите му.
1. Редът за даване на предложения за дейности и инициативи на Читалището, както и за тяхното одобрение и реализация, се урежда във вътрешен акт на Читалището, изготвен от Настоятелството.
2. Спомагателните членове на Читалището имат всички права с изключение на право да избират и да бъдат избирани на ръководни позиции в органите на Читалището. Те имат право на съвещателен глас в Общото събрание и плащат членски внос в намален размер.

Чл. 20. ЧЛЕНОВЕТЕ на читалище Читалището са длъжни:

1. Да плащат редовно членския си внос
2. Да спазват Устава на читалището
3. Да участват според възможностите си в дейността на читалището
4. Да опазват недвижимото имущество и предприемат стъпки за обогатяването му
5. Да не уронват доброто име на читалище Читалището.

**ГЛАВА ЧЕТВЪРТА
УПРАВЛЕНИЕ**

Чл. 21. Органите за управление на читалище Читалището са:

1. Общото събрание.
2. Настоятелството.
3. Проверителната комисия.

Чл. 22 Върховен орган на читалището е Общото събрание. То се състои от всички членове на читалището, имащи право на глас.

Чл. 23 Общото събрание:

1. Изменя и допълва Устава.
2. Избира и освобождава членове на Настоятелството, Проверителната комисия и Председателя.
3. Изключва членове на Читалището.
4. Определя основните насоки за дейността на Читалището.
5. Взема решения за членуване или прекратяване на членството в Читалищно сдружение.
6. Приема бюджета на Читалището.
7. Приема годишния отчет до 30 март на следващата година.
8. Отменя решения на органите на Читалището
9. Взема решения за отнасяне до съда на незаконосъобразни действия на ръководството или на отделни членове.
10. Взема решение за прекратяване на Читалището. Решенията на Общото събрание са задължителни за другите органи на Читалището.
11. Определя размера на членския внос.
12. Взема решения за откриване на клонове на Читалището след съгласуване с общината.

Чл. 24.

1. Редовно общо събрание на читалището се свиква от Настоятелството веднъж годишно.
2. Извънредно общо събрание на читалището може да бъде свикано и по искане на Настоятелството, и по искане на Проверителната комисия, и по решение на 1/3 от членовете, имащи право на глас. При отказ на настоятелството да свика извънредно общ осъбрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.
3. Поканата за събранието трябва да съдържа дневния ред, датата, часа, мястото на провеждане и кой го свиква. Поканата трябва да бъде връчена не по-късно от 7 дни преди датата на провеждането. В същия срок на общодостъпни места, на вратата на Читалището трябва да бъде залепена покана за събраниет .
4. Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание.
5. Решенията се вземат с мнозинство повече от половината от присъстващите членове с право на глас, освен решенията по чл.14, ал.1, т.1, 4, 10, 11, 12 от Закона за народните читалища, които се вземат с мнозинство най-малко 2/3 от всички членове.
6. Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.
7. Искът се предявява в едномесечен срок от узнаването на решението, но не по-късно от една година от датата на вземане на решението.
8. Прокурорът може да иска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.
9. Едно лице може да представлява не повече от един член на Общото събрание. Пълномощното за представителство съдържа трите имена, адрес, актуален телефон на представлявания член на Общото събрание и същите данни за представителя.

Чл. 25 Изпълнителен орган на читалището е Настоятелството. То се състои от 3 (трима) членове, избрани за мандат от 3 години. Те не могат да имат роднински връзки по права и съребрена линия до четвърта степен. Настоятелството:

1. Свиква общото събрание и изпълнява взетите от него решения.
2. Подготвя и внася в общото събрание проект за бюджет на читалището, следи за изпълнението му и утвърждава щата му.
3. Подготвя и внася в общото събрание отчет по бюджета и дейността на читалището.
4. Назначава секретаря на Читалището и утвърждава длъжностната му характеристика.
5. Взема решения относно изпълняването на програмата и приетия годишен бюджет.
6. Взема решения за назначаване на щатния и хонорувания персонал и за определяне на хонорарите им и трудовите възнаграждения.
7. Приема годишни планове за работата на читалището и програмите на отделните колективи.
8. Взема решения за сдружаване на читалището с изключение на решения, свързани по чл.14, ал.1, т.6 от ЗНЧ.
9. Взима всички решения по текущото управление на Читалището.
10. Взема решения за управлението и стопанисване на читалищното имущество, за придобиване на недвижимо имущество, за отдаване на имущество под наем или в аренда, за определяне размера на таксите, наемите, арендните вноски, за образуване и управление на целеви фондове, в т.ч. и в изпълнение на дарения, за наемане на недвижими и движими вещи.
11. Решава въпросите за откриване и закриване на допълнителни дейности, в т.ч. и стопански, за учредяване и прекратяване на търговски и граждански дружества и за участие в такива, свързани с дейността на читалището.
12. Настоятелството се свиква на заседание най-малко веднъж на тримесечие. При необходимост, на заседанията могат да се канят и други читалищни членове и служители или членове на Проверителната комисия. Настоятелството взема решения с мнозинство повече от половината от членовете си. Извънредни заседания на Настоятелството се свикват от председателя на Читалището, от повече от половината от членовете на Настоятелството или с решение на Проверителната комисия. Председателят изготвя протокол за протичането на заседанието, който съдържа присъствалите членове, дата, взетите решения и подпис на Председателя.

Чл. 26.

1. Председателят на читалището е член на Настоятелството и се избира пряко от общото събрание за три години въз основа на чл.17 от ЗНЧ.
2. Председателят представлява Читалището.
3. Свиква и ръководи заседанията на Настоятелството и председателства Общото събрание.
4. Сключва и прекратява трудовите договори със служителите, съобразно бюджета на читалището и въз основа на решение на Настоятелството. Сключва и прекратява трудовия договор със секретаря въз основа на решение на Настоятелството и контролира работата му по текущата дейност. Изготвя длъжностната му характеристика.
5. Отчита дейността си пред настоятелството.
6. Издава заповеди свързани с организиране изпълнението на решенията на Общото събрание и Настоятелството и съгласно действащото законодателство на Република България.

Чл. 27

1. Секретарят на читалището организира изпълнението на решенията на настоятелството, включително решенията за изпълнението на бюджета;
2. организира текущата основна и допълнителна дейност;
3. отговаря за работата на щатния и хонорувания персонал;
4. представлява читалището заедно и поотделно с председателя.
5. Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл. 28

1. Проверителната комисия се състои от 3 /трима/ членове, избрани за 3 години. Не могат да бъдат членове лица, които са в трудово-правни отношения с читалището или са роднини на членове на Настоятелството на председателя и секретаря по права линия, съпрузи, братя, сестри и роднини по сватовство от първа степен.
2. Проверителната комисия осъществява контрол върху дейността на Настоятелството, председателя и секретаря на читалището по спазване на Закона, Устава и решенията на общото събрание
3. При констатиране на нарушения, Проверителната комисия уведомява общото събрание на читалището, а при данни за извършено престъпление - органите на прокуратурата.
4. Комисията взема решения с мнозинство повече от половината.

Чл. 29 Когато поради смърт, трайна физическа невъзможност или подаване на оставка, председателят на читалището престане да изпълнява задълженията си, или когато поради същите причини Настоятелството или Проверителната комисия останат с по-малко членове от предвидените в чл.21, ал.1 и чл.22 и чл.24, в срок от два месеца Общото събрание избира нов Председател или попълва състава на съответния орган.

Чл. 30 Не могат да бъдат избирани за членове на Настоятелството и Проверителната комисия и за секретар лица, които са осъждани на лишаване от свобода за умишлени престъпления от общ характер.

Чл. 31 Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

**ГЛАВА ПЕТА
ИМУЩЕСТВО И ФИНАНСИ**

Чл. 32.

1. Имуществото на читалището се състои от право на собственост и от други вещни права, вземания, ценни книжа, други права и задължения.
2. Читалищeто набира средства от следните източници:
3. членски внос;
4. (доп. - ДВ, бр. 42 от 2009 г.) културно-просветна и информационна дейност;
5. наеми от движимо и недвижимо имущество;
6. дарения и завещания;
7. други незабранени от закона приходи, включително стопанска дейност по чл.3, ал.3 от Закона за народните читалища.

Чл. 33 Читалищното настоятелство изготвя годишния отчет за приходите и разходите, който се приема от общото събрание. Счетоводната отчетност се води в съответствие със Закона за счетоводството и подзаконовите документи.

Чл. 34 Отчетът за изразходваните от бюджета средства се представя в общината, на чиято територия се намира читалището.

Чл. 35 Председателят на читалището на територията на общината ежегодно в срок до 10 ноември представят на кмета предложения за своята дейност през следващата година.

1. Кметът на общината внася направените предложения в общинския съвет, който приема годишна програма за развитие на читалищната дейност в общината.
2. Програмата по ал. 1 се изпълнява от читалището въз основа на финансово обезпечени договори , сключени с кмета на общината
3. Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал.1 и за изразходваните от бюджета средства през предходната година.
4. Докладите по ал. 3 на читалищата на територията на една община се обсъждат от общинския съвет на първото открито заседание след 31 март с участието на представителите на народните читалища - вносители на докладите.

**ГЛАВА ШЕСТА
ПРЕКРАТЯВАНЕ**

Чл. 36 Читалището може да бъде прекратено по решение на ОС или на Окръжния съд.

Чл. 37 Окръжният съд постановява решение за прекратяване на читалището, ако:

1. Дейността му противоречи на ЗНЧ, Устава и добрите нрави.
2. Имуществото му не се ползва според целите на читалището и при трайна невъзможност читалището да действа.
3. Е налице трайна невъзможност Читалището да действа или не развива дейност за период две години; в тези случаи министърът на културата изпраща сигнал до прокурора за констатирана липса на дейност на читалище.
4. Не е учредено по законния ред.
5. Е обявено в несъстоятелност.
6. Прекратяването на читалището по решение на окръжния съд може да бъде постановено по искане на прокурора, направено самостоятелно или след подаден сигнал от министъра на културата.
7. Прекратяването на читалището по искане на прокурора се вписва служебно.
8. За неуредени в ЗНЧ случаи се прилага ЗЮЛНЦ

**ГЛАВА СЕДМА
ЗАКЛЮЧИТЕЛНИ РАЗПОРЕДБИ**

1. Читалището има име – НЧ “Васил Левски 2003“, град Дмитровград
2. Читалището има кръгъл печат с надпис НЧ “Васил Левски 2003“, град Дмитровград,
3. Ежегодният празник на читалището е 1-ви април – ден на хумора и шегата;
4. За неуредени от този устав положения важи действащото законодателство на Република България.